คลังโยนครม.ชี้ขาดลดภาษีอสังหาฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กรณ์ เสนอ ครม.วันที่ 23 ก.พ. ทบทวนลดหย่อนค่าโอนภาษีธุรกิจเฉพาะซื้อบ้าน
นายกรณ์ จาติกวณิช รมว.คลัง เปิดเผยว่า จะเสนอเรื่องการทบทวนมาตรการภาษีอสังหาริมทรัพย์ และมาตรการลดค่าครองชีพประชาชนให้คณะรัฐมนตรี (ครม.) พิจารณาวันที่ 23 ก.พ. 2553 ซึ่งจะมีความชัดเจนว่าจะต่ออายุหรือไม่ 
“กระทรวงการคลังมีความชัดเจนว่าจะเสนอความเห็นในเรื่องนี้อย่างไร และขึ้นอยู่กับการพิจารณาของ ครม.” นายกรณ์ กล่าว
รมว.คลัง กล่าวว่า ในส่วนของมาตรการลดค่าครองชีพได้มีการต่ออายุน้ำ ไฟฟ้า รถเมล์ และรถไฟฟรี มาเป็นเวลา 3 เดือน และจะสิ้นสุดในเดือน มี.ค. 2553 แต่ต้องการให้มีความชัดเจนก่อนว่าจะมีการต่อมาตรการนี้ออกไปอย่างไร
สำหรับมาตรการกระตุ้นอสังหาริมทรัพย์ที่ใกล้จะสิ้นสุดลงประกอบด้วย ค่าธรรมเนียมการโอนจากปกติเก็บ 2% เหลือ 0.01% 
ค่าธรรมเนียมการจดจำนองจากเดิม 1% เหลือ 0.01% และภาษีธุรกิจเฉพาะจาก 3.3% เหลือ 0.11% 
แหล่งข่าวจากกระทรวงการคลัง เปิดเผยว่า หากรัฐบาลยกเลิกมาตรการทั้งหมด ผู้ซื้อบ้านจะมีค่าใช้จ่ายเพิ่มขึ้นอีกประมาณ 2% และราคาบ้านจะปรับขึ้นราว 35% อาจส่งผลให้ผู้ซื้อบ้านชะลอซื้อช่วงสั้น 
ทั้งนี้ ผลจากมาตรการลดหย่อนทำให้ยอดการโอนกรรมสิทธิ์อสังหาริมทรัพย์ทุกประเภทในปี 2552 เฉพาะพื้นที่กรุงเทพฯ และปริมณฑล 5 จังหวัด (นนทบุรี ปทุมธานี สมุทรปราการ สมุทรสาคร นครปฐม) รวมกันประมาณ 2.2 แสนหน่วย เพิ่มขึ้น 7% จากปีก่อน แบ่งออกเป็นอสังหาริมทรัพย์เฉพาะประเภทที่อยู่อาศัยประมาณ 1.6 แสนหน่วย ส่วนอสังหาริมทรัพย์ที่ไม่ใช่ที่อยู่อาศัยดังกล่าว เป็นการโอนกรรมสิทธิ์ที่ดินเปล่ามากถึง 5.1 หมื่นแปลง และที่เหลือเป็นการโอนกรรมสิทธิ์อสังหาริมทรัพย์ประเภทอื่นๆ เช่น อาคารเพื่อการพาณิชย์ อาคารเพื่อการอุตสาหกรรม 
บริษัท ศูนย์วิจัยกสิกรไทย คาดการณ์สถานการณ์ตลาดอสังหาริมทรัพย์ในปี 2553 ว่า จะเริ่มปรับตัวในทิศทางที่ดีขึ้น โดยเฉพาะในช่วงไตรมาสแรกของปี 2553 อาจมีปัจจัยเร่งการตัดสินใจซื้อจากมาตรการลดหย่อนค่าธรรมเนียมการทำธุรกรรมอสังหาริมทรัพย์ที่จะสิ้นสุดลงในวันที่ 28 มี.ค. 2553 ซึ่งช่วงเวลาดังกล่าวจะเป็นโอกาสที่ผู้ประกอบการที่มีที่อยู่อาศัยสร้างเสร็จในสต๊อก หันมาเร่งทำการตลาดกระตุ้นยอดขายเพื่อระบายสินค้า 
ทั้งนี้ ศูนย์วิจัยกสิกรไทย คาดว่าจำนวนที่อยู่อาศัยสร้างเสร็จในเขตกรุงเทพฯ และปริมณฑล (ไม่รวมบ้านเอื้ออาทร) ในปี 2553 น่าจะขยายตัวประมาณ 4.56.2% หรือมีจำนวนประมาณ 73,700–74,850 หน่วย จากจำนวน 70,500 หน่วย ในปี 2552 โดยเป็นการเพิ่มขึ้นของที่อยู่อาศัยทุกประเภท
ขณะที่แนวโน้มการเปิดตัวโครงการอสังหาริมทรัพย์ใหม่ในปี 2553 นี้ น่าจะเพิ่มขึ้นกว่าปีก่อนหน้า จากแผนการลงทุนของผู้ประกอบการที่อยู่ในตลาดอสังหาริมทรัพย์ในปี 2553 พบว่าผู้ประกอบการที่จดทะเบียนในตลาดหลักทรัพย์มีแผนการเปิดโครงการใหม่ประมาณ 170 โครงการ ซึ่งเพิ่มขึ้นจาก 110 โครงการในปี 2552 โดยจะกระจายการพัฒนาที่อยู่อาศัยให้ครอบคลุมทุกกลุ่มลูกค้ามากขึ้น เพื่อปรับลดความเสี่ยงทางธุรกิจ